社前一日用中秋夜未盡韻
作者：方回
朝代：宋

paragraphs: 清晨視園樹，槁葉脫梧檟。
鄰家餽彘肉，里巷作秋社。
報賽有故常，民俗其敢罷。
勾龍得無羞，土毛旱欲赭。
貧家節□常，素不徼福嘏。
又况禁酒嚴，罄室覆老瓦。
兩男隔鄰郡，久未泛歸槎。
小兒及二女，嬉戲粗婭姹。
叫啼索梨栗，短裳或露骻。
乃翁老鈍極，久困讒口哆。
下體毒痔漏，中脘痼癥瘕。
舂秫裹青箬，杵臼亦旋假。
意以娛幼稚，鮮歡類炙輠。
東牆掘小池，南榮續前厦。
明旦宜鳩匠，窘局笑窮𥦛。
排悶賦此作，鄙俚愧不雅。